
VENDIM
Nr.345, datë 29.4.2020

PËR PROCEDURAT PËR EMËRIMIN DHE TRAJTIMIN FINANCIAR TË NËPUNËSVE TË EMËRUAR NGA INSTITUCIONET E TJERA NË MISIONET DIPLOMATIKE TË REPUBLIKËS SË SHQIPËRISË

Në mbështetje të nenit 100 të Kushtetutës dhe të pikës 2, të nenit 31, të ligjit nr.23/2015, “Për shërbimin e jashtëm të Republikës së Shqipërisë”, me propozimin e Kryeministrit dhe ministër për Evropën dhe Punët e Jashtme, Këshilli i Ministrave 

VENDOSI:
	
1. Emërimi në misionet diplomatike, sipas pikës 2, të nenit 31, të ligjit nr.23/2015, “Për shërbimin e jashtëm të Republikës së Shqipërisë”, bëhet pas koordinimit të ministrisë përgjegjëse për punët e jashtme me institucionin që propozon nëpunësin, më poshtë referuar si “institucioni dërgues”.
2. Institucioni dërgues propozon emërimin e nëpunësit sipas pikës 1, të këtij vendimi, duke e përzgjedhur atë nëpërmjet procedurave të brendshme të institucionit.
3. Këta nëpunës emërohen nga ministri përgjegjës për punët e jashtme, me propozim të ministrit të institucionit dërgues dhe janë në varësi të dyfishtë, nga kreu i misionit diplomatik dhe titullari i institucionit dërgues. 
4. Përshkrimi i punës, hierarkia, mënyra e komunikimit dhe të drejtat e detyrimet e palëve përcaktohen në marrëveshjen e lidhur ndërmjet ministrisë përgjegjëse për punët e jashtme dhe institucionit dërgues. Marrëveshja duhet të përmbajë:
a) pozicionin e punës/gradën diplomatike të emërimit;
b) varësinë e dyfishtë nga kreu i misionit diplomatik dhe titullari i institucionit dërgues; 
c) përshkrimin e punës;
ç) afatin e punësimit;
d) të drejtat dhe detyrimet e nëpunësit;
dh) të drejtat dhe detyrimet e ministrisë përgjegjëse për punët e jashtme dhe të institucionit dërgues.
5. Nëpunësit do të shërbejnë në misionin diplomatik sipas afatit të përcaktuar në ligjin për shërbimin e jashtëm të Republikës së Shqipërisë dhe pas përfundimit të këtij shërbimi do të rikthehen në pozicionin e mëparshëm ose në një pozicion të barasvlershëm me të.
6. Me emërimin e nëpunësve në misionin diplomatik, marrëdhënia e tyre e punës do të rregullohet në përputhje me aktet ligjore dhe nënligjore që rregullojnë veprimtarinë e punës në shërbimin e jashtëm. 
7. Nëpunësit e emëruar në përputhje me pikën 1, të këtij vendimi, trajtohen sipas pagës referuese të gradës diplomatike të emërimit, në përputhje me vendimet e  Këshillit të Ministrave, nr.546, datë 11.8.2011, “Për përcaktimin e pagave dhe shtesave mbi pagë të punonjësve të përfaqësive diplomatike të Republikës së Shqipërisë në shtetet e huaja, të atasheve ushtarakë të Forcave të Armatosura të Republikës së Shqipërisë”, të ndryshuar, dhe  nr.20, datë 18.1.2017, “Për mbulimin e shpenzimeve financiare të personelit të shërbimit të jashtëm dhe familjarëve që i shoqërojnë ata gjatë kohës që dërgohen me shërbim në misionet diplomatike dhe postet konsullore të Republikës së Shqipërisë jashtë vendit”. 
8. Shpenzimet financiare që rrjedhin nga zbatimi i këtij vendimi do të përballohen nga buxheti i institucionit dërgues.  
9. Nga zbatimi i këtij vendimi përjashtohen nëpunësit emërimi i të cilëve në misionet diplomatike të Republikës së Shqipërisë rregullohet me akte të tjera nënligjore.
[bookmark: _GoBack]10. Ngarkohen ministria përgjegjëse për punët e jashtme dhe të gjitha institucionet shtetërore, që brenda fushës së tyre të përgjegjësisë dërgojnë nëpunës për t’i emeruar në misionet diplomatike, për zbatimin e këtij vendimi.
Ky vendim hyn në fuqi pas botimit në Fletoren Zyrtare. 

KRYEMINISTËR
Edi Rama

2

